Kitab Suci Bocah nyuguhaké Laire Greja
Wektu Yésus seda, para muridé sing wedi padha ndhelik. Sawise Gusti Yésus wungu saka ing antarane wong mati, Panjenengané nuduhake sarirane marang para sakabate. Gusti Yésus wis urip! Nanging - Gusti Yésus bakal ninggalake wong-wong mau, bali menyang Swarga ing ngendi Panjenengané tansah manggon karo Gusti Allah, Sang Rama.
Sakdurunge lunga, Yésus janji marang para muridé bakal ngutus Roh Suci dadi Panglipur lan Pitulung (Yokanan 15:26). Wektune wis cedhak! Sawetara dina sawise Gusti Yésus tindak, Sang Roh Suci rawuh.
Kedadeyan tenan. Kira-kira 120 muridé Yésus ndedonga bebarengan ing sawijining omah. Dumadakan, omah kebak suwarane gumrubuging angin gedhe sing nggegirisi.
Rerupan kaya urubing geni ilat-ilatan, mencok ing saben wong sing ana ing kono. Kabeh padha kapenuhan ing Roh Suci - kaya sing dijanjekake Gusti Yésus!
Ing dalan-dalan, para muridé Yésus ngomong nganggo basa sing durung tau disinaoni. Wong-wong manca sing teka ing Yérusalèm krungu para murid padha ngomong bab mukjijat-mukjijat saka Gusti Allah ing pirang-pirang basa. Wong-wong mau padha gumun. "Apa tegese iki?" padha takon. "Wong-wong kuwi padha kebak anggur anyar," liyane moyoki.
Nanging Petrus kandha, "Wong-wong iki ora mendem... iki sing dinubuatke nabi Yoèl..." Petrus banjur ngelingke nek mbiyen, Gusti Allah wis nate janji nek Roh Suci bakal rawuh kanggo mberkahi lan nulungi manungsa.
Petrus ngandhani wong-wong, nek kudu padha nyingkiri dosa lan dibaptis nganggo asmane Yésus Kristus. "... lan kowé bakal nampa peparinge Roh Suci," kandhane Petrus. Udakara 3.000 wong manut. Wong-wong mau melu murid-muridé dadi nyembah Gusti Yésus. Kanthi lumakune wektu, tambah akeh meneh wong sing diparingake ing pasamuan Gusti Allah wiwit dina Roh Suci rawuh.
Roh Suci maringi pangwasane marang umate Gusti Allah. Ing sawijining dina, Petrus lan Yohanes padha lunga ing Padaleman Allah nalika jam pandonga. Wong ngemis lumpuh lungguh ing njaba gapura Padaleman Allah. Dhèwèké njaluk dhuwit marang Petrus lan Yohanes.
Petrus banjur mangsuli, "Aku ora duwe salaka lan emas, nanging apa kang dakduweni, dakwenehake marang kowé: Atas asmane Yésus Kristus saka Nasaret, tangia lan lumakua." Wonge banjur dicekel tangan tengene lan ditangekke. Wong mau banjur mlumpat, ngadeg lan lumaku lan lumebu ing Padaleman Allah bebarengan karo Petrus lan Yohanes - mlaku-mlaku, mlumpat- mlumpat lan muji marang Gusti Allah.
Wong akeh padha nglumpuk, gumun marang mukjijat iku. Petrus kandha marang wong-wong mau, yen kekuwatane Gusti Allah, dudu kekuwatane dhéwé, sing nambani wong sing lumpuh.
Wektu Petrus ngelingke wong-wong Yahudi nek Gusti Allah wis nguripke maneh Yésus saka antarane wong mati, para penggedhe Padaleman Allah terus nesu- nesu nyekel Petrus lan Yohanes lan dilebokke ing pakunjaran. Nanging, kira-kira 5.000 wong precaya marang Gusti Yésus.
Esuke Petrus lan Yohanes ngadeg ing ngarepe para penggedhene Padaleman Allah. "Kanggo kekuwatan apa utawa jeneng apa sampeyan nindakake iki?" para nata takon.
Kapenuhan Roh Suci, Petrus mangsuli kanthi kendel. "... kanthi asmane Gusti Yésus Kristus saka Nasaret, sing mbok salib, kang wus kawungokake dening Gusti Allah saka ing antarane wong mati, marga saka Panjenengané wong iki jumeneng waras ana ing ngarepmu."
Petrus ngomong terus tanpa wedi, "... ing sangisore langit ora ana jeneng liya sing kaparingake marang manungsa, supaya kita bisa kapitulungan rahayu." Merga ora pengin wong- wong precaya marang Yésus, para penggedhé ngancam Petrus lan Yohanes. "Wiwit saiki kowe aja ngomong karo sapa wae ing atas asmane Gusti Yésus."
Petrus mbiyen pernah wedi nderek Gusti Yésus. Nanging kuwi sadurunge Roh Suci rawuh. Saiki ora ana sing bisa medeni dhèwèké.
Petrus lan Yohanes mangsuli, "Sing endi sing bener ing ngarsane Gusti Allah, ngrungokake sampeyan luwih saka Gusti Allah, sampeyan sing mutusake. Amarga aku ora bisa, aku bakal tetep ngomong apa sing wis dakdeleng lan dakrungu."
Sawise diancam maneh, para panggedhe banjur ngluwari Petrus lan Yohanes. Para abdine Gusti Allah sing wani mau padha ngandhani kanca-kancane bab penjara lan pengadilan. Banjur padha ndonga kanthi tenanan lan pamuji.
Maneh, Roh Suci Gusti Allah ngebaki umate kanthi kekuwatan - lan pasamuwan sing isih anyar saya tambah akeh.
Laire Greja Crita saka Pangandikané Gusti, Kitab Suci bisa digolèki ing Para Rasul 1-4 "'Kawedharipun pangandika Paduka punika madhangi'." Jabur 119:130
55 Cunthel